
        Bucureşti, 27.05.2004

                                                                       Nr.23/65/2004
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul de respingere al propunerii legislative  “LEGEA MESERIILOR”, primit cu adresa nr.P.l.-X 192 din 14 aprilie 2004.



În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

István Antal

Parlamentul  României

Camera  Deputaţilor

Comisia pentru industrii si servicii

              Bucureşti, 27.05.2004



                                                                               Nr.23/65/2004

R A P O R T 

 asupra propunerii legislative  “LEGEA MESERIILOR”



1. În conformitate cu art.89 din Regulamentul Camerei Deputaţilor, Comisia pentru industrii şi servicii a fost sesizată în fond cu propunerea legislativă  “LEGEA MESERIILOR”, transmisă cu adresa nr. P.I.-X 192 din 14 aprilie 2004.

Potrivit prevederilor art.75 din Constituţia României şi ale art.86 alin.(3)

pct.1 din Regulamentul Camerei Deputaţilor, competenţa decizională în cazul acestei propuneri legislative aparţine Camerei Deputaţilor.

Propunerea legislativă  “LEGEA MESERIILOR” a fost avizată favorabil de Consiliul Legislativ cu nr.1572/11.11.2003.

Propunerea legislativă  “LEGEA MESERIILOR” a primit aviz negativ exprimat prin Punctul de vedere al Guvernului, trimis cu adresa nr.562/DRP din 13.02.2004, de la Comisia juridică, de disciplină şi imunităţi cu nr. P.I.-X 192/27.04.2004 şi de la Comisia pentru muncă şi protecţie socială cu nr.27/153/12.05.2004.

Senatul, în şedinţa din 01 aprilie 2004, a respins propunerea legislativă  “LEGEA MESERIILOR”.

Prin propunerea legislativă privind Legea meseriilor se urmăreşte, potrivit art.1-2, reglementarea practicării meseriilor, a sectorului meşteşugăresc  în scopul dezvoltării acestuia prin formarea şi perfecţionarea continuă a forţei de muncă, stimularea iniţiativei private, organizarea activităţii economice într-un cadru economic concurenţial cu apărarea intereselor meseriaşilor şi încurajarea consumatorilor.


Prevederile acestei propuneri legislative încalcă Legea nr.24/2000 privind normele de tehnică legislativă pentru elaborarea actelor normative, deoarece aceasta instituie prin dispoziţii cu caracter general, dubla reglementare, iar comparativ cu legislaţia existentă, citată şi prin avizele negative sus-menţionate, se prezintă astfel:

1
°. Dispoziţiile cu caracter general se regăsesc în cadrul general instituit de: 

- Legea învăţământului nr.84/1995 cu modificările şi completările ulterioare, care reglementează în Capitolul IV - secţiunea a 3-a "Învăţământul din şcolile de arte şi meserii";

- Legea nr.507 din 12 iulie 2002, privind organizarea şi desfăşurarea unor activităţi economice de către persoane fizice, care prevede modul de autorizare al “persoanelor fizice, cetăţeni români sau cetăţeni ai statelor membre ale Uniunii Europene şi ai celorlalte state aparţinând spaţiului economic european şi al asociaţiilor familiale” pentru a desfăşura “activităţi economice în toate domeniile, meseriile şi ocupaţiile, cu excepţia celor stabilite sau interzise prin legi speciale”; 

- Legea nr.53/2003 Codul muncii care prevede  în TITLUL VI dispoziţii generale privind formarea profesională iar în particular se referă în capitolul III al acestui titlu, la contractul de ucenicie la locul de muncă;
- Ordonanţa Guvernului nr.129/2000 privind formarea profesională a adulţilor, republicată, aplicată prin HG nr.522/2003 pentru aprobarea Normelor Metodologice de aplicare a prevederilor Ordonanţei Guvernului nr.129/2000 privind formarea profesională a adulţilor.

2
°. Capitolul III “Registrul de meserii” şi Capitolul IV “Organizarea meseriei” sunt reglementate de: 

- Legea nr.507/2002 privind organizarea şi desfăşurarea unor activităţi economice de către persoane fizice; 

- Legea nr.31/1990 privind societăţile comerciale, republicată, cu modificările şi completările ulterioare; 

- Ordonanţa nr.129/2000 privind formarea profesională a adulţilor, republicată;

- Legea nr.145/1998 privind înfiinţarea, organizarea şi funcţionarea Agenţiei Naţionale pentru Ocupare şi Formare Profesională; 

- Legea nr.132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor, cu modificările şi completările ulterioare, iar competenţele atribuite de lege Ministerului Muncii, Solidarităţii Sociale şi Familiei, Ministerului Educaţiei şi Cercetării, Consiliului Naţional de Formare Profesională a Adulţilor sau Agenţiei Naţionale pentru Ocupare şi Formare Profesională sunt dublate de dispoziţii din capitolele menţionate.

3
°. CAPITOLUL V Formarea  profesională se regăseşte în cadrul general stabilit de Ordonanţa Guvernului nr.129/2000 privind formarea profesională a adulţilor, republicată, şi în Legea nr.53/2003 Codul muncii, care prevede la art. 213:

 “Controlul activităţii de ucenicie la locul de muncă, statutul ucenicului, modul de încheiere şi de executare a contractului de ucenicie la locul de muncă, autorizarea angajatorilor pentru încheierea contractelor de ucenicie la locul de muncă, atestarea maistrului de ucenicie, verificarea finală a aptitudinilor ucenicului, precum şi orice alte aspecte legate de contractul de ucenicie la locul de muncă urmează să fie reglementate prin lege specială”.

4
°. Pe lângă dubla reglementare, dispoziţiile art.49, art.55 şi art.64 din propunerea legislativă sunt lacunare în raport cu accesul cetăţenilor UE la meseriile precizate în anexa nr.1, sau prestarea în mod temporar a unor servicii, având o sferă de aplicare restrânsă. De asemenea modul de definire a unor noţiuni este ambiguu şi poate crea confuzii, ca de exemplu: “meserie”, “întreprindere meşteşugărească”, “proprietar”, iar unele prevederi ca de exemplu cele din art.5 încalcă  dispoziţiile art.41 din Constituţia României care reglementează munca şi protecţia socială a muncii. 

2. În raport de obiectul şi conţinutul său, propunerea legislativă face parte din categoria legilor ordinare.

3. Proiectul de lege a fost examinat în şedinţele comisiei din datele de 12 şi 25 mai 2004. La dezbaterile comisiei au participat ca invitaţi, Dl. Dep. Ioan Rus în calitate de iniţiator, precum şi reprezentanţii Ministerului Muncii, Solidarităţii Sociale şi Familiei şi Ministerului Educaţiei şi Cercetării.

4. La lucrările comisiei au fost prezenţi 21 de deputaţi din totalul de 25 de membri ai comisiei.

În urma examinării propunerii legislative, a avizelor nefavorabile şi a audierii reprezentanţilor ministerelor interesate, membrii comisiei prezenţi la lucrări, au hotărât în unanimitate să supună plenului Camerei Deputaţilor, respingerea propunerii legislative “LEGEA MESERIILOR”.

PREŞEDINTE,                               SECRETAR,

                              István Antal                                 Cristian Buzea

Expert,

Dr. Maria Cristina Bălănescu

